**Informatīvais ziņojums**

### **par nacionālo pozīciju Nr. 1 “Par Latvijas Republikas interesēm iespējamajās Eiropas Savienības un Apvienotās Karalistes sarunās par izstāšanos no Eiropas Savienības”**

2016. gada 23. jūnijā Apvienotajā Karalistē (turpmāk – AK) notika referendums par dalību Eiropas Savienībā (turpmāk – ES). Referendumā 48,1 % nobalsoja par palikšanu ES, savukārt 51,9 % par izstāšanos. 24. jūnijā premjerministrs Deivids Kamerons (*David Cameron*) paziņoja par atkāpšanos, un 11. jūlijā darbu sāka jaunā premjerministre Terēza Meja (*Theresa May*).

Reaģējot uz britu referenduma iznākumu, šā gada 28. - 29. jūnija Eiropadomes ietvaros tika sagatavots ES-27 valstu un valdību vadītāju paziņojums par *Brexit*, kurā tika izteikta nožēla par šādu referenduma iznākumu, uzsverot, ka kamēr AK nav izstājusies no ES, tā ir pilntiesīga dalībvalsts ar visām tiesībām un pienākumiem. Līguma par ES 50. pants ir juridiskais pamats sarunām par AK izstāšanos no ES[[1]](#footnote-1), un līdz formālam AK paziņojumam par izstāšanos no ES nebūs nekādu neformālu sarunu starp ES un AK. Paziņojumā uzsvērts, ka nākotnes sadarbības modelis starp ES un AK varētu būt pēc iespējas ciešs, bet jebkurai vienošanās būs līdzsvarotā veidā jāatspoguļo visu iesaistīto pušu tiesības un pienākumi, t.sk. piekļuve ES Vienotajam tirgum paredz tā četru kustību pamatbrīvību (personu, preču, pakalpojumu, kapitāla) akceptēšanu.

2016. gada 2. - 5. oktobrī notika AK Konservatīvās partijas ikgadējā konference, kurā premjerministre T.Meja paziņoja, ka LES 50. pants tiks iedarbināts ne vēlāk kā līdz 2017. gada marta beigās (t.i. AK oficiāli informēs Eiropadomi par nodomu izstāties no ES).

Nacionālā pozīcija Nr. 1 iezīmē galvenās Latvijas intereses – ekonomiku, drošību un Latvijas valstspiederīgo interešu aizstāvēšanu AK.

Gan tirdzniecībā, gan investīciju piesaistē AK ir Latvijas nozīmīgākais ekonomiskais partneris pēc Baltijas jūras reģiona valstīm (investīciju ziņā izņēmums ir Nīderlande).Latvijai ir pozitīva tirdzniecības bilance ar AK. AK ir astotais lielākais Latvijas tirdzniecības partneris un astotais lielākais investors Latvijā, ieguldot 334 miljonus eiro galvenokārt finanšu, nekustamo īpašumu, vairumtirdzniecības, farmācijas un kokrūpniecības nozarēs. Ar 5,3% īpatsvaru Latvijas kopējā preču eksportā 2015. gadā AK ir sestā lielākā Latvijas eksporta partnervalsts. Latvija sadarbībā ar AK līdz šim ir veiksmīgi izmantojusi ES Vienotā tirgus piedāvātās iespējas, tādēļ arī nākotnē būtu jārod visiem pieņemams risinājums AK dalībai ES Vienotajā tirgū. Vienlaicīgi, jāuzsver, ka piekļuve ES Vienotajam tirgum nozīmē arī tā visu pamatbrīvību (preču, pakalpojumu, personu un kapitāla aprite) akceptēšanu.

Ne mazāk svarīgs sadarbības bloks ir drošība. AK ir būtiska loma ES aizsardzības spēju nodrošināšanā, piedaloties ES operācijās, ES kaujas grupās, nodrošinot civilmilitāro ekspertīzi, kā arī nodrošinot ES jūras operācijas EUNAVFOR *Atalanta* operacionālās vadības štāba darbību. AK līdz šim ir bijusi viena no vadošajām ES cīņas pret terorismu politikas veidotājām. Tāpat AK ir aktīvi iestājusies par ES-NATO sadarbības un transatlantiskās saiknes nozīmi ES drošībā un aizsardzībā. Tāpēc Latvijas interesēs ir pēc iespējas ciešāku AK iesaistīšanās ES Kopējā drošības un aizsardzības politikā arī turpmāk, kā arī cieša ES-NATO sadarbība.

Apvienotajā Karalistē pastāvīgi uzturas liela Latvijas diaspora. Saskaņā ar Latvijas - Lielbritānijas Tirdzniecības kameras (turpmāk – LLTK) sadarbībā ar Lielbritānijas Nacionālo statistikas pārvaldi sniegto informāciju 2014. gada pēdējā ceturksnī AK bija reģistrēti 71 073darbinieki no Latvijas (šie dati neietver pašnodarbinātos, bezdarbniekus, uzņēmējus, uzņēmumu valdes locekļus, bērnus un pensionārus). LLTK pieņem, ka 2015. gadā AK ieradās vēl 10 000 Latvijas valstspiederīgo un ka oficiālais tur dzīvojošo Latvijas valstspiederīgo skaits varētu sasniegt 150 000. Tādēļ jo īpaši svarīgi ir atrisināt Latvijas valstspiederīgo interešu aizsardzības jautājumus, t.sk. nodarbinātības un sociālās drošības jautājumus.

Iesniedzējs: ārlietu ministrs Edgars Rinkēvičs

Vīza: valsts sekretārs Andrejs Pildegovičs

11.10.2016. 9:26

645

Dace Cildermane, 67016332

[Dace.Cildermane@mfa.gov.lv](mailto:Una.Kepite@mfa.gov.lv)

1. Saskaņā ar Līguma par ES (turpmāk – LES) 50. pantu AK, saskaņā ar savām konstitucionālajām tradīcijām, ir jāinformē Eiropadomi par lēmumu izstāties no ES. Pēc tam tiktu uzsāktas AK sarunas ar ES par izstāšanās līgumu (tajā tiktu atrunāta izstāšanās kārtība, ņemot vērā turpmākās attiecības ar ES). LES paredz, ka ES pamatlīgumi attiecīgai valstij vairs nav saistoši no dienas, kad stājas spēkā izstāšanās līgums, vai, ja tāds nav noslēgts, divus gadus pēc izstāšanās paziņojuma saņemšanas, ja vien Eiropadome, vienojoties ar attiecīgo dalībvalsti, vienprātīgi nenolemj šo laikposmu pagarināt. [↑](#footnote-ref-1)